苏轼
四月十一日初食荔支
南村诸杨北村卢，（谓杨梅、卢橘也。
）白花青叶冬不枯。
垂黄缀紫烟雨里，特与荔支为先驱。
海山仙人绛罗襦，红纱中单白玉肤。
不须更待妃子笑，风骨自是倾城姝。
不知天公有意无，遣此尤物生海隅。
云山得伴松桧老，霜雪自困楂梨粗。
先生洗盏酌桂醑，冰盘荐此赪虬珠。
似闻江鳐斫玉柱，更洗河豚烹腹腴。
（予尝谓荔支厚味高格两绝，果中无比，惟江鳐柱、河豚鱼近之耳。
）我生涉世本为口，一官久已轻莼鲈。
人间何者非梦幻，南来万里真良图。